PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo:	2012/FV/3/1/020	Bratislava, 25. mája 2012	

Protimonopolný úrad Slovenskej republiky, odbor koncentrácií v správnom konaní 
č. 0004/OK/2012 začatom dňa 08.02.2012 na základe oznámenia koncentrácie podľa § 10 ods. 9 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov pánom Wilhelmom Fahrenkampom, trvalým bydliskom Unterm Berge 93, 32429 Minden, Spolková republika Nemecko a pánom Hermannom Gärtnerom, trvalým bydliskom Wollbrechtshof 3, 32457 Porta Westfalica, Spolková republika Nemecko prostredníctvom splnomocneného zástupcu JUDr. Maroša Tótha, MBA advokáta a konateľa advokátskej kancelárie Rödl & Partner Advokáti, s. r. o., Lazaretská 8, 811 08 Bratislava 1 vo veci koncentrácie podnikateľov pána Wilhelma Fahrenkampa, trvalým bydliskom Unterm Berge 93, 32429 Minden, Spolková republika Nemecko, pána Hermanna Gärtnera, trvalým bydliskom Wollbrechtshof 3, 32457 Porta Westfalica, Spolková republika Nemecko a podnikateľa ASKO - NÁBYTOK, spol. s r.o., so sídlom Cesta na Senec 2B, Bratislava 821 04 

r o z h o d o l

na základe § 22 ods. 1 písm. d) v spojení s § 12 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že s ú h l a s í s koncentráciou, ktorá vznikla podľa § 9 ods. 1 písm. b) v spojení s § 9 ods. 4 písm. b) zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov na základe Zmluvy o prevode obchodných podielov spoločnosti ASKO-NÁBYTOK, spol. s.r.o., uzatvorenej dňa 06.10.2011 medzi spoločnosťou FuG Auslandsbeteiligungs GmbH so sídlom 32457 Porta Westfalica, Bakenweg 16-20, Spolková republika Nemecko, zapísaná v Obchodnom registri Amtsgericht Bad Oeynhausen pod č.HRB 4738 ako kupujúcim a pánom Necdetom Bozkurtom, trvalým bydliskom Alt – Stralau 27, Berlín, Friedrichshain – Kreuzberg 102 45, Spolková republika Nemecko ako predávajúcim a spočíva v nadobudnutí nepriamej výlučnej kontroly pánom Wilhelmom Fahrenkampom, trvalým bydliskom Unterm Berge 93, 32429 Minden, Spolková republika Nemecko a pánom Hermannom Gärtnerom, trvalým bydliskom Wollbrechtshof 3, 32457 Porta Westfalica, Spolková republika Nemecko nad podnikom podnikateľa ASKO - NÁBYTOK, spol. s r.o., so sídlom Cesta na Senec 2B, Bratislava 821 04 prostredníctvom spoločnosti FuG Auslandsbeteiligungs GmbH so sídlom 32457 Porta Westfalica, Bakenweg 16-20, Spolková republika Nemecko, zapísaná v Obchodnom registri Amtsgericht Bad Oeynhausen pod č.HRB 4738

O d ô v o d n e n i e :

1.	Protimonopolnému úradu Slovenskej republiky, odboru koncentrácií (ďalej len „úrad“) bolo dňa 08. 02. 2012 listom zaevidovaným pod číslom 455/OK/2012 podnikateľom Porta Holding GmbH & Co. KG, 32457 Porta Westfalica, Bakenweg 16-20, Spolková republika Nemecko (ďalej len „Porta“) prostredníctvom splnomocneného právneho zástupcu - advokátskej kancelárie Rödl & Partner Advokáti, s.r.o. so sídlom Lazaretská 8, 811 08 Bratislava 1, IČO: 36 855 707, v mene ktorej koná konateľ a advokát JUDr. Maroš Tóth (ďalej len „právny zástupca“) doručené oznámenie koncentrácie (ďalej len „Oznámenie koncentrácie“) podľa § 10 ods. 9 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“), ktorá podľa Oznámenia koncentrácie spolu s doplnením oznámenia koncentrácie spočívala v nadobudnutí nepriamej výlučnej kontroly podnikateľom Porta nad podnikom podnikateľa ASKO - NÁBYTOK, spol. s r.o., so sídlom Cesta na Senec 2B, Bratislava 821 04, IČO: 35 909 790 (ďalej len „ASKO“) prostredníctvom spoločnosti FuG Auslandsbeteiligungs GmbH so sídlom 32457 Porta Westfalica, Bakenweg 16-20, Spolková republika Nemecko, zapísaná v Obchodnom registri Amtsgericht Bad Oeynhausen pod č.HRB 4738 (ďalej len „FuG“) na základe Zmluvy o prevode obchodných podielov uzatvorenej dňa 6.10.2011 (ďalej len „Zmluva“) medzi spoločnosťou FuG ako kupujúcim a spoločnosťou  ASKO.

2.	Na základe uvedeného sa dňa 08.02.2012 podľa § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní (správny poriadok) v znení neskorších predpisov (ďalej len „správny poriadok“) začalo správne konanie vo veci predmetnej koncentrácie, ktorému bolo pridelené číslo 0004/OK/2012.

3.	Nakoľko na základe informácií, ktoré vyplynuli z doplnenia Oznámenia koncentrácie zo dňa 02.04.2012 zaevidovaného úradom pod č. 1287/2012 úrad dospel k záveru, že nadobúdateľom kontroly v predmetnej transakcii sú fyzické osoby, pán Wilhelm Fahrenkamp, trvalým bydliskom Unterm Berge 93, 32429 Minden, Spolková republika Nemecko (ďalej len „pán Fahrenkamp“) a pánom Hermann Gärtner, trvalým bydliskom Wollbrechtshof 3, 32457 Porta Westfalica, Spolková republika Nemecko (ďalej len „pán Gärtner“) a teda nie podnikateľ Porta, nad ktorým uvedené fyzické osoby vykonávajú kontrolu, úrad listom zo dňa 30.04.2012 vyzval oznamovateľa koncentrácie na doplnenie predmetného oznámenia koncentrácie.

4.	Po doplneniach predmetného oznámenia koncentrácie v zmysle § 10 ods. 12 zákona a vyhlášky Protimonopolného úradu Slovenskej republiky č. 204/2009 Z.z., ktorou sa ustanovujú podrobnosti o náležitostiach oznámenia koncentrácie (ďalej len „Vyhláška“) účastníkom koncentrácie začala plynúť v súlade so znením § 11 ods. 1 zákona dňa 22.05.2012 lehota 25 pracovných dní na vydanie rozhodnutia vo veci predmetnej koncentrácie.

5.	Z Oznámenia koncentrácie vyplýva, že na základe Zmluvy o prevode obchodných podielov spoločnosti ASKO-NÁBYTOK, spol. s.r.o., uzatvorenej dňa 06.10.2011 (ďalej len „Zmluva“) medzi spoločnosťou FuG, ktorá je ovládaná  pánom Wilhelmom Fahrenkampom, trvalým bydliskom Unterm Berge 93, 32429 Minden, Spolková republika Nemecko (ďalej len „pán Fahrenkamp“) a pánom Hermannom Gärtnerom, trvalým bydliskom Wollbrechtshof 3, 32457 Porta Westfalica, Spolková republika Nemecko (ďalej len „pán Gärtner“)  a medzi pánom Necdetom Bozkurtom, trvalým bydliskom Alt – Stralau 27, Berlín, Friedrichshain – Kreuzberg 102 45, Spolková republika Nemecko dôjde k nadobudnutiu spoločnej nepriamej výlučnej kontroly pánom Fahrenkampom a pánom Gärtnerom nad podnikom podnikateľa ASKO, nakoľko na základe predmetnej Zmluvy budú pán Fahrenkamp a pán Gärtner spoločne kontrolovať 100% obchodného podielu a hlasovacích práv spoločnosti ASKO. 

6.	Na základe skutočností predložených v Oznámení koncentrácie a jeho doplneniach úrad dospel k záveru, že v predmetnom prípade ide o nadobudnutie nepriamej kontroly pánom Fahrenkampom a pánom Gärtnerom nad podnikom podnikateľa ASKO prostredníctvom nadobudnutia 100 % obchodného podielu v podniku podnikateľa ASKO, a teda že v prípade predmetnej transakcie ide o koncentráciu podľa  § 9 ods. 1 písm. b) v spojení s § 9 ods. 4 písm. b) zákona, ktorá podlieha kontrole úradu podľa § 10 ods. 1 písm. b) bod 2 zákona.

7.	V zmysle § 25 ods. 3 písm. d) zákona účastníkom konania v prípade predmetnej koncentrácie je pán Fahrenkamp a pán Gärtner, ktorí získavajú nepriamu kontrolu nad podnikom podnikateľa ASKO. 

8.	V zmysle § 9 ods. 1 písm. b) zákona účastníkom koncentrácie v prípade predmetnej koncentrácie je pán Fahrenkamp a pán Gärtner, ktorí získavajú nepriamu spoločnú kontrolu nad podnikom iného podnikateľa a podnikateľ ASKO, nad ktorým je nepriama kontrola získavaná.  

9.	Ako vyplýva z Oznámenia koncentrácie pán Fahrenkamp je fyzickou osobou, ktorá vlastní majetkové podiely v spoločnostiach, ktorých zoznam je súčasťou spisového materiálu.

10.	Spoločnosti, nad ktorými pán Fahrenkamp vykonáva priamu alebo nepriamu kontrolu, vykonávajú činnosti akými sú najmä maloobchodný predaj nábytku na území Spolkovej republiky Nemecko ako aj držba a správa nehnuteľností, správa podielov a výkon štatutárnych oprávnení, poskytovanie podporných služieb ako nákup, reklama, centrálna správa, logistika, účtovníctvo, skladovanie a nadobúdanie, scudzovanie a správa podielov iných spoločností, najmä spoločností skupiny Porta, ako aj všeobecná správa majetku.

11.	Pán Fahrenkamp vykonáva s pánom Gärtnerom spoločnú kontrolu nad spoločnosťou Porta Holding GmbH & Co. KG, so sídlom 32457 Porta Westfalica, Bakenweg 16-20, Spolková republika Nemecko (ďalej len „Porta“), ktorá je materskou spoločnosťou ďalších spoločností, a ktorej predmetom podnikania je nadobúdanie, scudzovanie a správa podielov iných spoločností, najmä spoločností skupiny Porta, ako aj všeobecná správa majetku. Podnikateľ Porta a ovládané spoločnosti vykonávajú svoje aktivity na území Spolkovej republiky Nemecko s výnimkou podnikateľa ASKO - NÁBYTEK, spol. s r.o., so sídlom Nákupní 444/6, 10200 Praha 10-Štěrboholy, IČO: 41193946 (ďalej aj ASKO – NÁBYTEK), ktorý pôsobí na trhu veľkoobchodného predaja nábytku na území Slovenskej republiky a to prostredníctvom dovozu ako dodávateľ podnikateľa ASKO. 

12.	Zoznam spoločností ovládaných podnikateľom Porta je súčasťou spisového materiálu. 

13.	Pán Gärtner je fyzickou osobou, ktorá vlastní majetkové podiely v spoločnostiach, ktorých zoznam je súčasťou spisového materiálu.

14.	Spoločnosti, nad ktorými pán Gärtner vykonáva priamu alebo nepriamu kontrolu, vykonávajú činnosti akými sú najmä maloobchodný predaj nábytku na území Spolkovej republiky Nemecko, ako aj držba a správa nehnuteľností, správa podielov a výkon štatutárnych oprávnení, poskytovanie podporných služieb ako nákup, reklama, centrálna správa, logistika, účtovníctvo, skladovanie a nadobúdanie, scudzovanie a správa podielov iných spoločností, najmä spoločností skupiny Porta, ako aj všeobecná správa majetku.

15.	Pán Gärtner vykonáva spoločne s pánom Fahrenkampom kontrolu nad podnikateľom Porta Holding GmbH & Co. KG so sídlom 32457 Porta Westfalica, Bakenweg 16-20, Spolková republika Nemecko, ktorý je spoločnosťou holdingového typu bez vlastného výrobného programu a ktorá pôsobí na trhu prostredníctvom svojich dcérskych spoločností v oblasti nadobúdania, scudzovania a správy podielov iných spoločností, najmä spoločností skupiny Porta, ako aj všeobecnej správy majetku. Podnikateľ Porta a ovládané spoločnosti vykonávajú svoje aktivity na území Spolkovej republiky Nemecko s výnimkou podnikateľa ASKO - NÁBYTEK, spol. s r.o., so sídlom Nákupní 444/6, 10200 Praha 10-Štěrboholy, IČO: 41193946 (ďalej aj ASKO – NÁBYTEK), ktorý pôsobí na trhu veľkoobchodného predaja nábytku na území Slovenskej republiky a to prostredníctvom dovozu ako dodávateľ podnikateľa ASKO.

16.	Pán Fahrenkamp a pán Gärtner teda prostredníctvom podnikateľa ASKO - NÁBYTEK, spol. s r.o., so sídlom Nákupní 444/6, 10200 Praha 10-Štěrboholy, IČO: 41193946 (ďalej aj ASKO – NÁBYTEK) pôsobia na trhu veľkoobchodného predaja nábytku na území Slovenskej republiky a to prostredníctvom dovozu ako dodávateľ podnikateľa ASKO.

17.	Spoločnosť ASKO je spoločnosť s ručením obmedzeným založená podľa slovenského právneho poriadku. Podľa Oznámenia koncentrácie sa podnikateľ ASKO zaoberá maloobchodným predajom nábytku vo veľkometrážnych centrách s pôsobením na celom území SR prostredníctvom svojej siete prevádzok v mestách Bratislava, Trenčín, Nitra, Prievidza, Rimavská Sobota a Košice. Produktová škála podnikateľa ASKO pokrýva celé spektrum nábytku konkrétne  nábytok pre domácnosť (obývačky, spálne, kuchyne, kúpeľne) ako aj kancelársky nábytok a drobné doplnky pre domácnosť. 

18.	Pre podnikateľa ASKO je typický predaj nábytku v priestoroch veľkoplošných predajní zvyčajne umiestňovaných v rámci väčších obchodných centier, v ktorých sú sústredené predajne sieťových predajcov typu Tesco, Baumax, Jysk a pod. Podobný spôsob predaja je príznačný pre ďalších tzv. sieťových predajcov najmä Black Red White, Tempo, Ikea, Kika, Möbelix, pričom ostatnú skupinu maloobchodných predajcov nábytku tvoria predajcovia nábytku v predajniach s menšou predajnou plochou, ktoré nie sú obvykle umiestňované v predajných centrách. 

19.	Podľa Oznámenia koncentrácie spoločnosť ASKO mimo územia Slovenskej republiky nepôsobí. 

20.	Medzi podnikateľmi ASKO a ASKO – NÁBYTEK existujú vzájomné dodávateľsko - odberateľské vzťahy (veľkoobchodný predaj), pričom podnikateľ ASKO – NÁBYTEK je veľkoobchodným dodávateľom nábytku pre podnikateľa ASKO.

21.	Napriek uvedenému na základe informácií predložených úradu nebolo možné vymedziť ovplyvnené relevantné trhy v zmysle § 5 ods. 1 bod 2 Vyhlášky, nakoľko žiaden z účastníkov koncentrácie ani podnikateľov podľa § 4 ods.1 písm. a) a b) Vyhlášky pôsobiacich na relevantných trhoch, ktoré z priestorového hľadiska zahŕňajú Slovenskú republiku  alebo jej časť a ktoré z tovarového hľadiska predstavujú trh dodávok alebo trh odbytu vo vzťahu k tovarovému relevantnému trhu, na ktorom pôsobia účastníci koncentrácie alebo podnikatelia podľa § 4 ods. 1 písm. a) a b) Vyhlášky nedosahujú individuálne ani spoločne trhový podiel 25% a viac na ktoromkoľvek z týchto trhov.

Záver

22.	Po vyhodnotení všetkých získaných podkladov a informácií úrad dospel k záveru, že posudzovaná koncentrácia značne nenaruší účinnú súťaž na relevantnom trhu, najmä v dôsledku vytvorenia alebo posilnenia dominantného postavenia.

23.	Z predložených informácií a podkladov v Oznámení koncentrácie a jeho doplnení úrad zistil, že nie je dôvod na vydanie rozhodnutia s odôvodnením v plnom rozsahu . 

24.	Na základe vyššie uvedených skutočností úrad rozhodol tak, ako je uvedené vo výroku tohto rozhodnutia.

Poučenie:

Podľa § 34 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov proti tomuto rozhodnutiu môže byť podaný rozklad Rade Protimonopolného úradu Slovenskej republiky prostredníctvom Protimonopolného úradu, odboru koncentrácií, Drieňová 24, 826 03 Bratislava, v lehote 15 dní odo dňa jeho doručenia. Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

Mgr. Daniela Lukáčová	  	 
     riaditeľka odboru koncentrácií		

Rozhodnutie sa doručuje:

JUDr. Maroš Tóth
advokát a konateľ
advokátska kancelária Rödl & Partner Advokáti, s. r. o.
Lazaretská 8
811 08 Bratislava 1